Diari Oficial de la Generalitat Valenciana


Sumari del DOGV 5152, del 12-12-2005 (2005/13598)

RESOLUCIÓ d'14 de novembre de 2005, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció de la Torreta d'Elda (Alacant) i l'establiment de la corresponent normativa protectora.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5152

Data del DOGV
:   12-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/13884


Data del document
:   14-11-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Elda
    * patrimoni arquitectònic
    * protecció del patrimoni
    * monument
    * ben cultural

RESOLUCIÓ d'14 de novembre de 2005, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció de la Torreta d'Elda (Alacant) i l'establiment de la corresponent normativa protectora. [2005/13332]
  
La disposició addicional primera de la Llei 4/1998, d'11 de juny, del Patrimoni Cultural Valencià considera béns d'interés cultural tots els béns que hi ha al territori de la Comunitat Valenciana que a l'entrada en vigor d'esta ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental, continguda en les seues diposicions addicionals primera i segona d'esta última norma. La denominada Torreta d'Elda (Alacant) constituïx, doncs, per ministeri de la llei un bé d'interés cultural amb la categoria de Monument.
  
D'acord amb esta atribució ex lege de la condició monumental, la resolució adoptada en data 29 de setembre de 2005 per la Direcció General de Belles Arts i Béns Culturals va acordar inscriure la Torreta d'Elda en el Registre General de Béns d'Interés Cultural amb la categoria de monument, dotant-lo del corresponent codi identificatiu.
  
La diposició transitòria primera, paràgraf segon, de la Llei 4/98, d'11 de juny, del Patrimoni Cultural Valencià permet a la Conselleria de Cultura, Educació i Esport complementar les declaracions de béns d'interés cultural produïdes abans de l'entrada en vigor de la referida Llei, a fi d'adaptar-ne el contingut als requisits que s'hi establixen.
  
En compliment del que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta Direcció General, favorable a la incoació d'expedient per a la delimitació de l'entorn de protecció de la Torreta d'Elda i determinació de la normativa protectora d'este, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, ha resolt:
  
Primer
  
Incoar expedient per a la delimitació de l'entorn de protecció de la Torreta d'Elda i la determinació de la normativa protectora d'este.
  
Els annexos que s'adjunten a la present resolució delimiten literalment i gràficament l'entorn de protecció i n'establixen la normativa protectora.
  
Segon
  
En compliment d'allò que s'ha preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament d'Elda i als possibles interessats i fer-los saber que, de conformitat amb el que establixen els articles 35 i 36 en relació amb el 27.4 de la Llei, la realització de qualsevol intervenció, tant en el monument com en el seu entorn, ha de ser autoritzada preceptivament per esta Direcció General amb caràcter previ a la seua realització i a l'atorgament de llicència municipal, si és el cas, quan esta resulte preceptiva.
  
Tercer
  
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden, igualment suspesos els efectes de les ja atorgades; suspensió els efectes de la qual, de conformitat amb la limitació temporal continguda en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que, per causa major o interés general, hagueren de realitzar-se inajornablement, segons el que disposa el paràgraf primer del referit article.
  
Quart
  
Que, en compliment d'allò que s'ha preceptuat en l'article 27.3 de la Llei, es notifique la present resolució al Registre General de Béns d'Interés Cultural per a la seua anotació preventiva.
  
Quint
  
Que la present resolució, amb els seus annexos, es publique en el Diari Oficial de la Generalitat Valenciana i en el Boletín Oficial del Estado.
  
València, 14 de novembre de 2005.- El director general de Patrimoni Cultural Valencià: Manuel Muñoz Ibáñez.
  
ANNEX I
  
Delimitació literal
  
Justificació de la delimitació proposada
  
La delimitació de l'entorn de protecció s'establix segons els criteris següents:
  
- Topogràfics i paisatgístics, amb la inclusió de la muntanya en què es troba situada la torre i els camins més pròxims des d'on és possible la seua contemplació.
  
- Arqueològics, incorporant els vessants entorn de la torre basant-se en la previsible successió d'assentaments de població previs o lligats a esta.
  
- Juridicoadministratius, establint límits que en faciliten la definició.
  
Delimitació de l'entorn de protecció
  
Origen: intersecció del camí que puja a la Torreta des del sud i la carretera d'Elda a Sax, punt A.
  
Sentit: antihorari.
  
Línia delimitadora: des de l'origen, la línia incorpora el camí que puja a la torre i continua per la tangent en el punt de coordenades UTM X= 691.765 Y=4.263.250 a la corba del camí en direcció nord fins al punt de coordenades UTM C=472.310 X= 4.263.498 de la corba de nivell 520. Gira per la corba de nivell en direcció nord-oest fins al camí, incorpora este fins a la carretera d'Elda a Sax i, incorporant-la en direcció sud, arriba fins el punt d'origen. Les coordenades UTM són referències auxiliars, amb la precisió del pla que s'aporta.
  
Normativa de protecció del monument i el seu entorn.
  
Monument:
  
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III de la Llei 4/1998, d'11 de juny, del Patrimoni Cultural Valencià, aplicable a la categoria de monument.
  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons el que disposa l'article 18 de la Llei 4/1998, d'11 de juny, del Patrimoni Cultural Valencià.
  
Entorn de protecció:
  
Article tercer. De conformitat amb el que disposa l'article 35 de la Llei 4/1998, d'11 de juny, de Patrimoni Cultural Valencià, qualsevol intervenció que pretenga abordar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà conforme als criteris establits en la present normativa, i en allò que no hi estiga previst en esta, per mitjà de l'aplicació directa dels criteris previstos en l'article 39 de l'esmentada Llei. La present normativa regirà amb caràcter provisional fins que es redacte el pla especial de protecció del monument i el seu entorn, i este obtinga validació patrimonial.
  
Totes les intervencions requeriran per al seu tràmit d'autorizació, la definició precisa del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
  
Article quart. A fi de preservar el paisatge històric de la torre, no s'autoritzarà cap edificació per a cap ús, i queden expressament prohibits els abocaments de residus i moviments de terres, excepte els requerits per al seu estudi i conservació.
  
Queda proscrita la introducció d'anuncis o publicitat exterior que, en qualsevol de les seues accepcions, irrompa en la dita escena, excepte la d'activitats culturals o esdeveniments festius per la qual, de manera ocasional, reversible i per temps limitat sol·licite i obtinga autorització expressa.
  
No es permetran instal·lacions o elements emergents, com ara fanals, sitges, marquesines, rètols, depòsits elevats, etc., que pertorben el caràcter rústic de l'àmbit protegit.
  
No es permetran les tanques opaques o que desvirtuen la continuïtat paisatgística del territori.
  
Article quint. Els edificis existents per a ús de telecomunicacions no podran augmentar el volum edificat ni el nombre ni volum de les seues instal·lacions. Tot això, sense perjuí de l'aplicació de l'art. 21 de la Llei 4/1998, d'11 de juny, del Patrimoni Cultural Valencià a estos immobles.
  
Article sext. Els canvis en l'ús agrícola o forestal actual de les parcel·les seran objecte d'autorització segons l'article tercer d'esta normativa.